A Bizottság határozata

(1996. január 25.)

a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló 92/118/EGK tanácsi irányelv I. melléklete 14. fejezetének módosításáról

(EGT vonatkozású szöveg)

(96/103/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 95/339/EK [1] irányelvvel módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [2] és különösen annak 15. cikke második albekezdésére,

mivel a megállapított rendelkezések alkalmazása a trágya kereskedelmében és behozatalakor – különösen a határvidékeken lévő gazdaságok esetében – nehézségeket okozott; mivel ezért a trágya kereskedelmére és behozatalára vonatkozó követelményeket módosítani kell a tapasztalatok ismeretében;

mivel a feldolgozatlan trágya kereskedelme és behozatala állatbetegségek forrása lehet; mivel ezért bizonyos állatfajok trágyájának kereskedelmét és behozatalát meg kell tiltani;

mivel nagyon különleges feltételek mellett azonban bizonyos típusú trágyák kereskedelmét engedélyezni kell; mivel e kereskedelmet a tagállamok illetékes hatóságának felügyelete mellett kell végezni;

mivel a 92/118/EGK irányelv I. mellékletének 14. fejezetét az érthetőség érdekében át kell fogalmazni;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 92/118/EGK irányelv I. mellékletének 14. fejezete helyébe e határozat melléklete lép.

2. cikk

Ezt a határozatot 1996. február 2-től kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 1996. január 25-én.

a Bizottság részéről

Franz Fischler

a Bizottság tagja

[1] HL L 200., 1995.8.24., 36. o.

[2] HL L 62., 1993.3.15., 49. o.

--------------------------------------------------

MELLÉKLET

"14. FEJEZET

Trágya

E fejezet alkalmazásában a trágya hasított körmű állatok, lófélék és/vagy baromfi ürülékét és/vagy vizeletét jelenti, alommal vagy anélkül, valamint a guanót.

I. Feldolgozatlan trágya

A. A feldolgozatlan trágya kereskedelme

1. a) Tilos a baromfin és a lóféléken kívüli más állatfaj feldolgozatlan trágyájának kereskedelme, kivéve azon trágyáét,

- amely olyan területről származik, amely nem áll súlyos fertőző betegség miatti korlátozás alatt, és

- amelyet olyan földön szándékoznak kiszórni az illetékes hatóság felügyelete mellett, amely két tagállam határának mindkét oldalára kiterjedő egyetlen gazdaság részét képezi;

b) Az a) pont rendelkezéseitől eltérően valamely tagállam különleges engedélyt adhat a területére történő bevitelre:

- olyan trágya esetén, amelyet az illetékes hatóság által kifejezetten e célra engedélyezett létesítményben szándékoznak feldolgozni az alábbi, II. szakaszban említett termékek előállítása céljából. Az ilyen létesítmény engedélyezésekor figyelembe veszik a trágya eredetét, vagy

- olyan trágya esetén, amelyet valamely gazdaságban szándékoznak kiszórni. Az ilyen kereskedelem csak a származási és a rendeltetési tagállam illetékes hatóságainak beleegyezése esetében jöhet létre. Ennek megadása során különösen figyelembe kell venni a trágya eredetét, rendeltetési helyét, valamint az állat-egészségügyi és biztonságossági megfontolásokat.

Az ilyen esetekben a trágyát – a 18. cikkben előírt eljárásban meghatározott mintának megfelelő – egészségügyi bizonyítványnak kell kísérnie.

2. A feldolgozatlan baromfitrágya kereskedelme a következő feltételek mellett folyhat:

a) a trágyának olyan területről kell származnia, amely nem esik Newcastle-betegség (baromfipestis) vagy madárinfluenza (klasszikus baromfipestis) miatti korlátozások alá;

b) ezen kívül a Newcastle-betegség ellen beoltott állomány feldolgozatlan trágyáját nem lehet olyan régióba szállítani, amely a 90/539/EGK irányelv 12. cikkének (2) bekezdése értelmében megkapta "a Newcastle-betegség elleni oltás nélküli" jogállást;

c) a trágyát – a 18. cikkben előírt eljárásban meghatározott mintának megfelelő – egészségügyi bizonyítványnak kell kísérnie.

3. A lófélék feldolgozatlan trágyájának kereskedelme állat-egészségügyi feltételekhez nem kötött.

B. A feldolgozatlan trágya behozatala

A feldolgozatlan trágya behozatala a következő feltételektől függ:

1. a trágyának az érintett állatfaj szerint meg kell felelnie a fenti A. 1. a) alpont követelményeinek;

2. a trágyát a 10. cikkben előírt bizonyítványnak kell kísérnie.

II. Feldolgozott trágya és feldolgozott trágyából előállított termékek

Valamennyi szerves trágyát a termék kórokozó-mentességének biztosítása érdekében kezelni kell.

A. A feldolgozott trágya és a feldolgozott trágyából előállított termékek kereskedelme a következő feltételek mellett folyhat:

1. az illetékes hatóság által jóváhagyott létesítményből kell származniuk;

2. a feldolgozott trágya és a feldolgozott trágyából előállított termékek:

- nem tartalmazhatnak szalmonella baktériumokat (25 g kezelt termékben egyetlen szalmonella baktérium sem fordulhat elő),

- nem tartalmazhatnak az Enterobacteriaceae családba tartozó baktériumokat (az aerob baktériumok számát alapul véve: < 1000 cfu grammonként a kezelt termékben),

- olyan kezelésnek lettek kitéve, amely csökkentette bennük a spóraképző baktériumok számát és a toxinképződést;

3. tárolásuknak oly módon kell történnie, hogy amennyiben már egyszer feldolgozásra kerültek, kizárható legyen a fertőződés, a másodlagos fertőződés és a nyirkosodás.

Ezért

- jól záródó és szigetelt silókban, vagy

- gondosan lezárt csomagokban (nylon zacskóban vagy "nagy zsákban") kell tárolni.

B. A feldolgozott trágya és a feldolgozott trágyából előállított termékek behozatala a következő feltételek mellett történhet:

1. meg kell felelniük az A. pontban előírt követelményeknek;

2. a 10. cikkben előírt bizonyítványnak kell kísérnie azokat.

III. Guanó

A guanó kereskedelme és behozatala állat-egészségügyi feltételekhez nem kötött."

--------------------------------------------------